Ҳкорреспондент Владимир Бегунов урҭ иирбеит Аԥсны Аекологиа Аинститут адиректор Роман Дбар. Ахҳәаа риҭарцгьы диҳәеит.
Аекспертиза
- Роман Саид-иԥа, лаҵарамза 12, 13 рзы Гагрантәии Аҟәантәии абарҭ афотосахьақәа аарҭиит. Амшынҳәақәа рыԥсра зыхҟьаз ҳәа ижәдыруазеи?
— Асахьақәа руак ала иаразнакы амшынҳәа аԥсра зыхҟьаз амзыз шәасҳәоит, егьи атәы маҷк иуадаҩуп. Аиҳарак иҭахоит Азовка, амшынҳәа хкы.
Аиҳаракгьы рҭахара зыхҟьо ҳәа мзызс иҟоу абракониертә каҭақәа иахьырҭашәо ауп. Уи иара адәахьтәи аԥшрала иаразнак иубоит. Уи адагьы амшынҳәақәа рҵыхәақәа хҵәоуп. Абракониерцәа акаҭақәа ԥымжәарц азы урҭ рҵыхәақәа хҵәаны иҭыргоит. Асахьаҟны иаабо амшынҳәақәагьы рҵыхәақәа хҵәоуп.
- Аха акаҭақәа рымацара ианырхымҟьогьы ыҟоуп амшынҳәақәеии акитқәеи рыԥсра.
— Иҟоуп арра-мшынтә мчрақәа ианрыхҟьогьы. Арратә ӷбақәеи амшынҵаӷбақәеи амшынҳәақәеи акитқәеи реиԥш аехолакациа рхы ианадырхәо ыҟоуп. Урҭ ашьақәыргылақәа рганахь иқәнагало амшынԥстәқәа аҵакырахырхарҭа рцәеилагоит. Акраамҭа уа иаанхар рхы аҭыԥ иқәҟьоит. Ари агәаанагара рацәак ишыдмырӡогьы аҵарауаа усоуп ҳәа ирыԥхьаӡоит.
- Уаҳа ԥырхагас ирымоузеи амшынҳәақәа?
— Авирустә чымазарақәа. Амшынҳәақәагьы ауаа реиԥш ичмазцәахоит. Амшын еиқәа адунеитә океан иамадам, убри азы араҟа инымхо амикроорганизмқәа анықәнагалалак аекосистема анырра анаҭоит.
- Урҭ арахь ишԥаанаго?
— Аӷбақәа ирыцнагалан иаанагоит. Убас 1980 шықәса рзы Амшын еиқәахь иаанагеит Мнемиопсис захьӡу аорганизм. Уи араҟа ԥсабаратә ӷа амамызт азы ирласны иҿиеит, аҳамса ннарҵәо иалагеит. Абас иҟан арахь Берое захьӡу аорганизм. Уи, Мнемиопсис ала ичоит. Аԥсабарагьы абаланс шьақәгылеит абри ашьҭахь.
- Урҭ амшын аҟны иубар алшома?
— Ааи, амедузақәа иреиԥшуп. Иазҟазам изеиҩдыраауам. Амшын аԥхарра 14˚С ианеиҳахалак ицәырҵуеит.
- Амшын еиқәа аекологиатә ҭагыллазаашьа зеиԥшрои?
— Даара иҟьышьуп. Иара ааигәа-сигәа инхоит 110 миллионҩык ауааԥсыра.
- Амшын аҵатәи атыҩшаӡри аҭагылазаашьа зеиԥшрои? Ишәарҭоума?
— Амшын еиқәа амца акыр алшоит ҳәа ирҳәо хыҭҳәаауп. Авулканқәагьы ҳамшын аҵаҿы иҟам, избанзар атектонтә ԥҽыра ҵаулақәагьы ари аҭыԥ аҿы иҟам. Абас ала акатастрофа зхылҿиаар зылшо аиадертә ԥжәара заҵәык ауп.